Vopnahlé náðist í nótt milli Ísraela og Palestínumanna eftir mannskæðar árásir helgarinnar . Höfðu Egyptar milligöngu um samkomulagið að því er AFP-fréttaveitan hefur eftir ónafngreindum liðsmönnum Hamas-samtakanna og staðfesti egypskur embættismaður þátttöku ríkisins gegn nafnleynd . Talskona Ísraelshers neitaði að tjá sig um samkomulagið , en að sögn fréttaveitunnar virðist engum eldflaugum hafa verið skotið frá því vopnahléið átti að taka gildi klukkan hálffimm í morgun . Vopnahléið kemur í kjölfar alvarlegustu og mannskæðustu átaka milli ríkjanna í áraraðir . Hundruðum flugskeyta var skotið á loft og sagði palestínski herinn í gær hermenn hafi skotið um 600 eldflaugum á ísraelskt yfirráðasvæði um helgina , en Ísraelsmenn sögðust hafa skotið á 260 skotmörk á Gaza-ströndinni og hótuðu frekari árásum . Árásirnar um helgina kostuðu 27 manns hið minnsta lífið . Segir AFP 23 Palestínumenn hið minnsta hafa farist , þar af níu uppreisnarmenn . Fjórir Ísraelar fórust einnig og þrír þeirra almennir borgarar . AFP segir átökin um helgina m.a. mega rekja til þrýstings Hamas-liða á Ísrael , til að fá stjórnvöld til að draga úr hömlum sem þau hafa lagt á Gaza-búa í samræmi við fyrra vopnahléssamkomulag sem komið var á fyrir tilstilli egypskra stjórnvalda og Sameinuðu þjóðanna .